PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/ZK/3/1/053	Bratislava: 2. júla 2007 

	Protimonopolný úrad Slovenskej republiky, odbor koncentrácií v správnom konaní číslo 0033/OK/2007 začatom dňa 27. 4. 2007 na základe oznámenia koncentrácie podnikateľmi DATALAN, a. s. so sídlom Plynárenská 7/B, 821 09 Bratislava, IČO: 35 810 743 a Ability Development SK, a. s. so sídlom Plynárenská 7/B, 821 09 Bratislava, IČO: 31 406 852 vo veci koncentrácie podnikateľov DATALAN, a. s. so sídlom Plynárenská 7/B, 821 09 Bratislava, IČO: 35 810 743, zastúpeným Ing. Dušanom Gavurom, členom predstavenstva a Ability Development SK, a. s. so sídlom Plynárenská 7/B, 821 09 Bratislava, IČO: 31 406 852, zastúpeným Ing. Petrom Kotuliakom, predsedom predstavenstva

	rozhodol

podľa § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  konanie vo veci koncentrácie podnikateľov DATALAN, a. s. so sídlom Plynárenská 7/B, 821 09 Bratislava, IČO: 35 810 743 a Ability Development SK, a. s. so sídlom Plynárenská 7/B, 821 09 Bratislava, IČO: 31 406 852, ktorá vznikla podľa § 9 ods. 1 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov na základe Zmluvy o zlúčení, spísanej vo forme notárskej zápisnice N 141/2007, Nz 9557/2007, NCR1s 9581/2007 dňa 12. 3. 2007  z a s t a v u j e,  pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 27. 4. 2007 doručené listom zaevidovaným pod číslom 1689/2007 oznámenie koncentrácie, v ktorom podnikateľ DATALAN, a. s. so sídlom Plynárenská 7/B, 821 09 Bratislava, IČO: 35 810 743 (ďalej len „DATALAN, a. s.“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla zlúčením spoločností DATALAN, a. s. a Ability Development SK, a. s. so sídlom Plynárenská 7/B, 821 09 Bratislava, IČO: 31 406 852 (ďalej len „Ability Development SK, a. s.“), na základe Zmluvy o zlúčení, spísanej vo forme notárskej zápisnice N 141/2007, Nz 9557/2007, NCR1s 9581/2007 dňa 12. 3. 2007 (ďalej len Zmluva o zlúčení“). Listom zaevidovaným na úrade dňa 21. 6. 2007 pod č. 2331/2007 sa dodatočne k predmetnému oznámeniu koncentrácie podľa § 10 ods. 11 zákona pripojil aj druhý účastník koncentrácie spoločnosť Ability Development SK, a. s.

	Na základe predmetného oznámenia začalo dňa 27. 4. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov DATALAN, a. s. a Ability Development SK., a. s.

Nakoľko úrad po preštudovaní doručeného oznámenia zistil, že oznámenie neobsahuje všetky podklady podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“) vyššie uvedeným listom zo dňa 2. 5. 2007 oznamovateľa koncentrácie vyzval na jeho doplnenie. Súčasne týmto listom oznamovateľa upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Doplnenie oznámenia koncentrácie bolo úradu doručené listom zaevidovaným dňa 24. 5. 2007 pod číslom 1979/2007 a následne listom zaevidovaným dňa 21. 6. 2007 pod číslom 2331/2007, na základe čoho podľa § 11 zákona začala dňa 22. 6. 2007 plynúť lehota 60 pracovných dní na vydanie rozhodnutia o koncentrácii, čo bolo jej účastníkom oznámené listami úradu č. 2396/PMÚ SR/2007 a 2397/PMÚ SR/2007 zo dňa 26. 6. 2007.

Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 

▪ Spoločnosť DATALAN, a. s.

bola založená bez výzvy na upisovanie akcií zakladateľskou zmluvou zo dňa 31. 3. 2001 podľa § 145 – 220 zákona č. 513/1991 zb. Obchodný zákonník v znení neskorších predpisov a následne zapísaná do Obchodného registra Okresného súdu Bratislava I, Oddiel: Sa, Vložka číslo: 2704/B.
Predmetom činnosti spoločnosti DATALAN, a. s. podľa výpisu z obchodného registra je: výroba kancelárskych strojov a počítačov vrátane prístrojov na spracovanie dát; oprava a údržba kancelárskej, reprodukčnej a spotrebnej elektroniky, počítačových strojov a zariadení na spracovanie dát; poradenské a konzultačné služby v elektrotechnike, výpočtovej technike a informatike; poskytovanie software – predaj hotových programov na základe zmluvy s autorom; sprostredkovateľská činnosť v oblasti tovaru, služieb a výsledkov tvorivej duševnej činnosti so súhlasom autora; poskytovanie ďalších služieb v oblasti výpočtovej techniky, informatiky – systémová integrácia, inštalácia programového vybavenia, zabezpečovanie komunikácie počítačmi a dohľad nad testovaním a skúšobnou prevádzkou počítačových sietí; maloobchodná a veľkoobchodná činnosť v rozsahu voľnej živnosti; inštalácie a oživovanie počítačových káblových rozvodov; automatizované spracovanie údajov; poradenská činnosť, konzultačná činnosť v oblasti automatizačnej techniky; inštalácie počítačov, strojov a zariadení na spracovanie dát; poradenská činnosť k technickému vybaveniu počítačov (hardware) a ďalšie.

		Spoločnosť DATALAN, a. s., ako jediný spoločník, kontroluje nasledujúce spoločnosti:

▫ DATALAN . Connectivity and Cabling, spol. s r.o. so sídlom Plynárenská 7/B, 821 09 Bratislava, IČO: 31 403 964, zapísanú v Obchodnom registri Okresného súdu Bratislava I, oddiel: Sro, Vložka číslo: 9708/B,
▫ QUASAR, spol. s r.o. so sídlom Plynárenská 7/B, 821 09 Bratislava, IČO: 31 337 970, zapísanú v Obchodnom registri Okresného súdu Bratislava I, oddiel: Sro, Vložka číslo: 3964/B a
▫ Surf Point Trade, s.r.o. so sídlom Nám. SNP 11, 974 01 Banská Bystrica, IČO: 36 635 642, zapísanú v Obchodnom registri Okresného súdu Banská Bystrica, Oddiel: Sro, Vložka číslo: 10193/S 

		Na základe uvedeného úrad dospel k záveru, že spoločnosť DATALAN, a. s. je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje.

▪ Spoločnosť Ability Development SK., a. s.

	bola založená spoločenskou zmluvou zo dňa 4. 10. 1995 v súlade s ustanoveniami §§ 105-153 zákona č. 513/1991 Obchodný zákonník a následne dňa 27. 11. 1995 zapísaná do Obchodného registra Okresného súdu Bratislava I, Oddiel: Sa, Vložka č. 3066/B.
	Predmetom činnosti spoločnosti Ability Development SK., a. s. je: analýza a návrh informačných a riadiacich systémov, systémová podpora; automatizované spracovanie údajov; poskytovanie software – predaj hotových programov na základe zmluvy s autorom a vyhotovovanie programov na zákazku; poradenská, lektorská a sprostredkovateľská činnosť v oblasti výpočtovej a organizačnej techniky a programového zabezpečenia; vykonávanie administratívnych prác pomocou výpočtovej techniky; nákup a predaj výpočtovej techniky; výroba reklamných a propagačných materiálov pomocou výpočtovej techniky a ďalšie.

		Vychádzajúc z uvedeného, úrad dospel k záveru, že spoločnosť Ability Development SK., a. s. je podnikateľom podľa § 3 ods. 2 zákona a tento sa na ňu podľa § 2 ods. 1 písm. a) zákona vzťahuje.

Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

	Ako už bolo uvedené vyššie, dňa 12. 3. 2007 bola uzatvorená Zmluva o zlúčení, na základe ktorej došlo k zlúčeniu podnikateľov DATALAN, a. s. a Ability Development SK., a. s.
Podľa predmetnej Zmluvy o zlúčení spoločnosť Ability Development SK, a. s. sa zrušuje bez likvidácie ku dňu účinnosti rozhodnutia jej valného zhromaždenia o jej zlúčení so spoločnosťou DATALAN, a. s. a schválení zmluvy o zlúčení valným zhromaždením tejto spoločnosti, t. j. 31. 3. 2007. Obchodné imanie spoločnosti Ability Development SK, a. s., vrátane všetkých majetkových a nemajetkových práv a to známych i neznámych, deliteľných i nedeliteľných, vykázaných v účtovníctve i nevykázaných v účtovníctve, vrátane tichých rezerv a tichých zaťažení, vrátane práv a povinností z pracovnoprávnych vzťahov, vrátane záväzkov, ktoré vzniknú u zrušovanej spoločnosti Ability Development SK, a. s., na základe daňových kontrol a zaplatenia daňových nedoplatkov, prechádza na právneho nástupcu DATALAN, a. s. 

Na základe uvedeného úrad dospel k záveru, že uzatvorením Zmluvy o zlúčení došlo k naplneniu skutkovej podstaty koncentrácie podľa § 9 ods. 1 písm. a) zákona.

Účastníci konania a koncentrácie 

Vzhľadom na znenie § 25 ods. 3 písm. c) zákona, podľa ktorého účastníkom konania v prípade koncentrácie podľa § 9 ods. 1 písm. a) sú podnikatelia, ktorí sa zlučujú alebo splývajú, úrad zistil, že účastníkom predmetného správneho konania sú podnikatelia DATALAN, a. s. a Ability Development SK, a. s., ktorí sú súčasne aj účastníkmi koncentrácie.

Koncentrácia podliehajúca kontrole úradu

V ďalšom kroku sa úrad zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených oznamovateľmi koncentrácie v priebehu správneho konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2006, nedosiahol zákonom stanovenú hranicu 1 200 000 000 Sk. Konkrétne údaje o výške obratov účastníkov koncentrácie sú obsahom spisového materiálu.

	Na základe zistených skutočností úrad dospel k záveru, že predmetná koncentrácia nepodlieha kontrole úradu podľa § 10 ods. 1 písm. a) a b) zákona. 

Záver

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie nie je preskúmateľné súdom. 

	Ing. Dušan Valo
	riaditeľ odboru koncentrácií

Rozhodnutie sa doručuje:

1. DATALAN, a. s.
Ing Dušan Gavura
člen predstavenstva
Plynárenská 7/B
821 09 Bratislava

2. Ability Development SK, a. s.
Ing. Peter Kotuliak 
predseda predstavenstva
Plynárenská 7/B
821 09 Bratislava